One Channel

Το One Channel είναι ελληνικό ιδιωτικό τηλεοπτικό κανάλι περιφερειακής εμβέλειας, ιδιοκτησίας του επιχειρηματία Διονύση Παναγιωτάκη, με έδρα την Αθήνα.

Ξεκίνησε την λειτουργία του στις 17 Απριλίου 2019, όντας ιδιοκτησία του ομίλου μέσων ενημέρωσης της Alter Ego του Βαγγέλη Μαρινάκη, ως εκπομπή στο ομόσταβλο in.gr. Ως τηλεοπτικός σταθμός ξεκίνησε να εκπέμπει αρχικά διαδικτυακά στις 2 Μαΐου 2019 στις 16:00, και μετά από τρεις εβδομάδες δορυφορικά μέσω της NOVA και της COSMOTE TV και καλωδιακά μέσω του Vodafone TV. Είναι το μοναδικό κανάλι που εκπέμπει, από την πρώτη ημέρα της λειτουργίας του, αποκλειστικά σε υψηλή ευκρίνεια (HD). Από την 1η Νοεμβρίου 2022 εκπέμπει και επίγεια ψηφιακά στην Αττική, μέσω της Digea, ως τηλεοπτικός σταθμός σε τυπική ευκρίνεια, αντικαθιστώντας το Channel 9.

Ιστορικό
Στις 2 Σεπτεμβρίου 2016, όταν διεξήχθη διαγωνισμός χορήγησης τηλεοπτικών αδειών, ο Βαγγέλης Μαρινάκης διεκδίκησε επιτυχώς την χορήγηση τηλεοπτικής άδειας, με κόστος 73,8 εκατομμυρίων €. Στο πλαίσιο της αδειοδότησης, η Alter Ego ΜΜΕ Α.Ε., η εταιρεία του Μαρινάκη, στις 29 Σεπτεμβρίου κατοχύρωσε το όνομα και το λογότυπο του σταθμού στην Γ.Γ. Εμπορίου. Μετά την ακύρωση του διαγωνισμού για τις τηλεοπτικές άδειες, ο σταθμός έχασε το δικαίωμα εκπομπής και δεν βγήκε στον αέρα.

Στις 31 Μαΐου 2017 η Alter Ego εξαγόρασε με πλειοδοτικό διαγωνισμό την ομάδα ενεργητικού β' του ήδη ταλαιπωρημένου οικονομικά ΔΟΛ, η οποία περιλάμβανε το 22.11% των μετοχών που κατείχε στην Τηλέτυπος Α.Ε. ιδρύτρια και διαχειρίστρια του Mega Channel. Ωστόσο η Τηλέτυπος δεν έλαβε μέρος στον δεύτερο διαγωνισμό για τις επτά τηλεοπτικές άδειες της διετίας 2017-2018 ενώ στις 18 Οκτωβρίου 2018 η Alter Ego κατέθεσε αίτηση διεκδίκησης μιας εκ των δύο εναπομεινασών αδειών με το κόστος των 3,5 εκατομμυρίων ευρώ.

Επισήμως, εξέπεμψε ως τηλεοπτικός σταθμός στις 2 Μαΐου, διαδικτυακά μέσα από την ομώνυμη ιστοσελίδα του, και στις 23 Μαΐου συνδρομητικά από τις πλατφόρμες Nova και Cosmote TV λαμβάνοντας τρεις μέρες πριν άδεια ευρυζωνικής και δορυφορικής μετάδοσης από το Εθνικό Συμβούλιο Ραδιοτηλεόρασης. Στις 10 Ιουνίου η Alter Ego αναδείχθηκε προσωρινή δικαιούχος της έκτης πανελλαδικής άδειας. Από τα τέλη Αυγούστου, το κανάλι αναβαθμίζεται στον ενημερωτικό και ψυχαγωγικό του τομέα, και ήδη εντάσσει στο πρόγραμμα του, νέα και γνωστά πρόσωπα, προκειμένου, να πάρει γρήγορα την άδεια πανελλαδικής εμβέλειας από το ΕΣΡ κάτι το οποίο επετεύχθη στις 8 Οκτωβρίου. Ωστόσο την 1η Νοεμβρίου η Alter Ego εξαγόρασε με πλειοδοτικό διαγωνισμό την ομάδα ενεργητικού β' και της ταλαιπωρημένης οικονομικά Τηλέτυπος που περιλάμβανε την ταινιοθήκη και το σήμα του Mega Channel αλλάζοντας τα πλάνα για το One με την επαναλειτουργία του Mega στις 17 Φεβρουαρίου 2020.

Από τον Νοέμβριο του 2022 το One Channel αποτελεί ιδιοκτησία της Αττική Τηλεόραση Α.Ε. που ανήκει στον επιχειρηματία Διονύση Παναγιωτάκη. Το One Channel, μεταφέρθηκε στις αρχές του 2023 στις εγκαταστάσεις του άλλοτε Channel 9, στην περιοχή του σχολικού συγκροτήματος Γκράβας όπου στεγάζονται τα Αθηναϊκά Θέατρα και η SportDay ενώ η έδρα της Αττική Τηλεόραση είναι σε ένα εκ των θεάτρων που λειτουργεί ο επιχειρηματίας, στην Πειραιώς 131.

Πρόγραμμα
Το πρόγραμμα του One Channel περιείχε αρχικά δελτία ειδήσεων και ενημερωτικές εκπομπές (ορισμένες μάλιστα, ήταν τηλεοπτικές μεταφορές των περιοδικών ΒΗΜΑgazino και Vita), τις εκπομπές «Νέες Εποχές» και «Γυμναστική από σπίτι», οι οποίες μεταδόθηκαν και από το Mega, καθώς και άλλες ενημερωτικές και ψυχαγωγικές εκπομπές. Επίσης, προβάλλει ντοκιμαντέρ καθώς και σε έκτακτες περιπτώσεις ζωντανό αθλητικό πρόγραμμα, όπως το Κύπελλο Ποδοσφαίρου της Αγγλίας. Από τον Φεβρουάριο του 2020 πρόβαλλε ψυχαγωγικό πρόγραμμα (κυρίως ντοκιμαντέρ και ορισμένες εκπομπές του Mega σε επανάληψη) μέχρι τον Νοέμβριο του 2021 που έχει μεταβληθεί με 4,5 ώρες καθημερινής ενημερωτικής ροής όπως και δελτία ειδήσεων. Επίσης προβάλλει από το 2022, πλήθος εσωτερικών και εξωτερικών παραγωγών, καθώς και ξένες σειρές, ξένες ταινίες, αλλά και εκπομπές και ελληνικές σειρές από την ταινιοθήκη του Mega. Τον Φεβρουάριο του 2023, τροποποιήθηκε το πρόγραμμα του σταθμού υπό την νέα του ιδιοκτησία.

Στο κανάλι μεταδίδεται η καθημερινή εκπομπή "Evening Report" με παρουσιαστή τον δημοσιογράφο Μάνο Νιφλή και σχολιαστές τους Νίκο Φελέκη, Μαρία Καρακλιούμη και Γιώργο Μουρούτη ενώ ο Μάνος Νιφλής παρουσιάζει και την εβδομαδιαία εκπομπή "Στιγμές". Παρουσιάστρια του κεντρικού δελτίου ειδήσεων στις 18:00 είναι η δημοσιογράφος Ηλιάνα Κουλαρμάνη ενώ του μεσημεριανού η δημοσιογράφος Ματίνα Βεντούρα μαζί με την Αθανασία Ακριβού που παρουσιάζει το οικονομικό ένθετο. Καθημερινά, ο δημοσιογράφος Τάκης Χατζής παρουσιάζει την πολιτική εκπομπή "One Talk" (20:30-22:00), η δημοσιογράφος Μάιρα Μπάρμπα την πρωινή εκπομπή "One Live Magazine" (09:00-12:00) και ο Σταμάτης Ζαχαρός την εκπομπή "Εδώ" (19:00-20:30).

Παραπομπές

Εξωτερικοί σύνδεσμοι
Επίσημη ιστοσελίδα του One Channel
Η σελίδα του One Channel στο Instagram
Η σελίδα του One Channel στο Facebook
Η σελίδα του One Channel στο Twitter
Η σελίδα του One Channel στο YouTube
Η σελίδα του One Channel στο Twitch

Ιδιωτικοί τηλεοπτικοί σταθμοί περιφερειακής εμβέλειας (Αττική)
Τηλεοπτικά κανάλια και σταθμοί οι οποίοι ιδρύθηκαν το 2019